Siden 1999 har Tom Kristensen siddet i en Audi-bil, når han i juni måned har kørt 24-timers-løbet i Le Mans. Men det er ikke sikkert, at han også gør det igen til næste år. Den 44-årige nordjyde har nemlig endnu ikke lavet en kontrakt med tyskerne for den kommende sæson. - Jeg har sportschef dr. Wolfgang Ulrichs ord for, at der er mere tilbage i mig, men jeg har fortsat et tomt papir, siger Kristensen til Ekstra Bladet. Det er ikke kun næste års Le Mans-løb, men også Kristensens deltagelse i den samlede World Endurance Championship, der fortsat er uafklaret. Avisen mener dog at vide, at den ottefoldige Le Mans-vinder ikke behøver frygte arbejdsløshedskøen. Japanske Toyota, der i år var eneste reelle trussel mod Audis dominans på den franske bane, skulle efter sigende være interesseret i at ansætte Tom Kristensen. Og når Peugeot forventeligt vender tilbage til Le Mans næste år, bliver der under alle omstændigheder rift om de bedste kørere. /ritzau/

Opsummering:
Nordjyske Tom Kristensen kører måske for et helt andet hold, når Le Mans-løbet afvikles om et års tid.